Document ID: 32003L0080

Οδηγία 2003/80/ΕΚ της Επιτροπής
της 5ης Σεπτεμβρίου 2003
για τη δημιουργία στο παράρτημα VIIIα της οδηγίας 76/768/ΕΟΚ του Συμβουλίου συμβόλου δηλωτικού της διάρκειας χρήσης των καλλυντικών προϊόντων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα(1), όπως τροποποιήθηκε τελευταία από την οδηγία 2003/15/ΕΚ του Ευρωπαϊκού Κοινοβουλίου και του Συμβουλίου(2),
την οδηγία 2003/15/ΕΚ, και ιδίως το άρθρο 1 παράγραφος 11,
Εκτιμώντας τα ακόλουθα:
(1) Προκειμένου να βελτιωθούν οι πληροφορίες που παρέχονται στον καταναλωτή, τα καλλυντικά προϊόντα θα πρέπει να φέρουν ακριβέστερες ενδείξεις σχετικά με τη διάρκεια χρήσης τους.
(2) Για τα καλλυντικά προϊόντα για τα οποία η ελάχιστη διατηρησιμότητα υπερβαίνει τους 30 μήνες, πρέπει να παρέχεται ένδειξη ως προς το χρονικό διάστημα μετά το άνοιγμα της συσκευασίας κατά το οποίο το προϊόν μπορεί να χρησιμοποιηθεί χωρίς κίνδυνο για την υγεία του καταναλωτή.
(3) Για το σκοπό αυτό, στο άρθρο 6 παράγραφος 1 στοιχείο γ) της οδηγίας 76/768/ΕΟΚ προβλέπεται η χρήση συμβόλου ακολουθούμενου από τη διάρκεια χρήσης (εκφραζόμενης σε μήνες ή/και έτη).
(4) Τα μέτρα που προβλέπονται στην παρούσα οδηγία είναι σύμφωνα με την γνώμη της επιτροπής για τα καλλυντικά προϊντα [...],
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα VIIIα της οδηγίας 76/768/ΕΟΚ συμπληρώνεται με το σύμβολο που παρουσιάζεται στο παράρτημα της παρούσας οδηγίας.
Άρθρο 2
Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως τις 11 Σεπτεμβρίου 2004. Ανακοινώνουν αμέσως στην Επιτροπή το κείμενο των εν λόγω διατάξεων καθώς και τον πίνακα αντιστοιχίας μεταξύ αυτών των διατάξεων και της παρούσας οδηγίας.
Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.
Άρθρο 3
Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 5 Σεπτεμβρίου 2003.

Labels: 3
1
15